Lene Rotbøll og Keld Rolighed Andersen sov dybt, da det utænkelige skete: En bil bragede klokken 02.22 ind i det hus, de har lejet på Nørrebro i Nykøbing, lavede et enormt hul i muren og standsede en meter fra deres seng. Et scenarie, der nok ville have fået de fleste til at gå i panik og skrige op. Men Lene Rotbøll forklarer til TV MidtVest, at hun først vågnede, da Keld sagde: - Der holder sgu en bil inde i stuen. - Vi har det efter omstændighederne godt. Keld slog sin arm, da han væltede ud af sengen, men det er formentlig ikke alvorligt, siger Lene Rotbøll til TV MidtVest. - Det var helt mørkt. Vi havde ikke noget lys, og fjernsynet eksploderede. Jeg gik ud i bare tæer og nattøj og lånte en trøje og et par sko af naboen, uddyber hun. Parret er nu blevet genhuset et andet sted i Nykøbing, men søvn er det ikke blevet til ovenpå den voldsomme oplevelse. - Det er sagt på jysk meget træls. Men det er trods alt heldigt, at det ikke gik værre. Det kunne være gået riv-rav-ruskende galt. Huset kunne være væltet ned over os. Lige nu er jeg ikke så rystet, men det kan være, at det kommer senere, siger Lene Rotbøll. Midt- og Vestjyllands Politi ved endnu ikke, præcis hvordan uheldet skete, men den 19-årige mand, der kørte bilen og i rundkørslen ved Ringvejen mistede herredømmet over den, er indtil videre sigtet for spritkørsel.

Opsummering:
Lene Rotbøll og Keld Rolighed Andersen blev vækket på dramatisk vis, da en spritbilist bragede ind i deres hus og standsede en meter fra deres seng.